
PËR PËRCAKTIMIN E KRITEREVE DHE PROCEDURAVE TË AKORDIMIT TË FONDEVE PËR MARRJEN E MASAVE PARANDALUESE DHE REHABILITUESE NDAJ FATKEQËSIVE, NË INFRASTRUKTURËN E DËMTUAR, SI EDHE NË VEPRIMTARI TË TJERA NË FUSHËN E MBROJTJES CIVILE
 
Në mbështetje të nenit 100 të Kushtetutës dhe të shkronjës “d”, të pikës 6, të nenit 23, të ligjit nr. 45/2019, “Për mbrojtjen civile”, me propozimin e ministrit të Mbrojtjes, Këshilli i Ministrave

VENDOSI:

[bookmark: _GoBack]1. Agjencia Kombëtare e Mbrojtjes Civile (në vijim AKMC), në kuadrin e zvogëlimit të riskut nga fatkeqësitë dhe mbrojtjes civile, planifikon në buxhetin vjetor të saj fonde për marrjen e masave parandaluese dhe rehabilituese ndaj fatkeqësive, në infrastrukturën e dëmtuar, si edhe në veprimtari të tjera në fushën e mbrojtjes civile.  
2. Fondet e planifikuara nga AKMC-ja për marrjen e masave parandaluese dhe rehabilituese ndaj fatkeqësive, në infrastrukturën e dëmtuar, si edhe në veprimtari të tjera në fushën e mbrojtjes civile akordohen, bazuar në këto dokumente orientuese:
a) Strategjinë Kombëtare për Zvogëlimin e Riskut nga Fatkeqësitë në nivel qendror dhe vendor;
b) Vlerësimin e riskut në nivel qendror dhe vendor;
c) Planin Kombëtar për Emergjencat Civile në nivel qendror dhe vendor.
3. AKMC-ja është institucioni përgjegjës për hartimin dhe miratimin e urdhrave për akordimin e fondeve të planifikuara në buxhetin vjetor të saj, sipas pikës 1, të këtij vendimi.
4. Fondet e planifikuara, sipas pikës 1, të këtij vendimi, i akordohen njësisë së vetëqeverisjes vendore, në territorin e së cilës ka ndodhur fatkeqësia, kur:
a) nevojitet kryerja e shpenzimeve shtesë për përballimin e situatave të krijuara nga fatkeqësitë; 
b) kostoja e ndërhyrjes tejkalon buxhetin vjetor të dedikuar për mbrojtjen civile.
5. Për përballimin e situatave emergjente të shkaktuara nga fatkeqësitë e përcaktuara në pikat 9 dhe 10, të nenit 3, të ligjit nr. 45/2019, “Për mbrojtjen civile”, dokumentacioni për akordimin e fondeve në njësitë e vetëqeverisjes vendore me destinacion sigurimin e kushteve të përkohshme për jetesë të qytetarëve, si dhe për shpenzime të tjera, duhet të përbëhet nga:
a) kërkesa e argumentuar nga kryetari i bashkisë, ku të përfshihet destinacioni i përdorimit të fondit, shoqëruar me preventivat dhe projektet, sipas rastit;
b) miratimi i kërkesës nga prefekti i qarkut, duke dhënë dhe argumente shtesë për nevojën e mbështetjes financiare.
6. Dokumentacioni i hartuar sipas pikës 5, të këtij vendimi, dërgohet nga prefekti i qarkut pranë AKMC-së, e cila shqyrton kërkesën dhe kthen përgjigje brenda 2 ditësh nga marrja e kërkesës.
7. Për akordimin e fondeve me destinacion marrjen e masave parandaluese mbrojtëse, të përgjigjes, të rehabilitimit dhe të rimëkëmbjes për infrastrukturën publike në përgjegjësi të njësive të vetëqeverisjes vendore, duhet të hartohet dokumentacioni, i cili përbëhet nga:
a) kërkesa e njësisë së vetëqeverisjes vendore për fonde shtesë, drejtuar prefektit të qarkut;
b) vendimi i këshillit bashkiak, ku të përcaktohet destinacioni i përdorimit të fondit të kërkuar për emergjencën civile;
c) projekti i zbatimit i shoqëruar me dokumentacionet përkatëse, i cili, sipas rastit, mund të hartohet nga subjekte shtetërore dhe/ose private të licencuara;
ç) konfirmimi nga prefekti i qarkut i ligjshmërisë së vendimit të këshillit bashkiak, i shoqëruar me argumente të tjera shtesë, për mbështetjen financiare;
d) kërkesa e argumentuar nga prefekti i qarkut, drejtuar AKMC-së, për nevojën dhe domosdoshmërinë e ndërhyrjes në objektet e dëmtuara.
8. Dokumentacioni i hartuar sipas pikës 7, të këtij vendimi, dërgohet nga prefekti i qarkut pranë AKMC-së, e cila shqyrton kërkesën dhe kthen përgjigje brenda 45 ditësh nga marrja e kërkesës.
9. Fondet e akorduara njësive të vetëqeverisjes vendore administrohen nga këto të fundit, sipas destinacionit të përcaktuar në urdhrin e nxjerrë nga AKMC-ja, për këtë qëllim.
10. Prefekti i qarkut siguron dhe kontrollon zbatimin e urdhrit të nxjerrë nga AKMC-ja për akordimin e fondit njësisë së vetëqeverisjes vendore, si dhe mënyrën e administrimit të tij, sipas destinacionit të përcaktuar.
11. AKMC-ja për fondet e akorduara njësive të vetëqeverisjes vendore për parandalimin, rehabilitimin ndaj fatkeqësive, në infrastrukturën e dëmtuar, si dhe në veprimtari të tjera në fushën e mbrojtjes civile, ushtron kompetencat për inspektim, sipas legjislacionit në fuqi.
12. Ngarkohen ministri përgjegjës për mbrojtjen civile, Agjencia Kombëtare e Mbrojtjes Civile, prefekti i qarkut dhe njësitë e vetëqeverisjes vendore për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

